Miljoene spandeer aan leë premierswoningDie Gautengse premier se amptelike woning. Foto: Google Maps Volgens Jack Bloom, DA-lid van die Gautengse wetgewer, is daar sedert Mei verlede jaar meer as R4 miljoen bestee aan loodgieterswerk, tuindienste, skoonmaakdienste en elektriese en swembadinstandhouding. Die huis in Bryanston, noord van Johannesburg, is vir R2,47 miljoen opgeknap. ŉ Minigholfbaan is in ŉ parkeerruimte omskep, die lekkende dak is reggemaak, alle deurslotte aan die buitekant is vervang en die huis is geverf en gemeubileer. Bloom het gesê die inligting is deur Nandi Mayathula-Khoza, LUR vir infrastruktuurontwikkeling, bekend gemaak tydens vrae in die provinsiale wetgewer. “’n Totaal van R4,2 miljoen is sedert Mei verlede jaar aan die amptelike woning van die Gautengse premier bestee hoewel die premier nie meer daar bly nie,” het Bloom gesê. Daar is glo onder meer R448 000 aan loodgieterswerk bestee en R309 000 aan tuindienste. “Verder is daar R227 000 aan water en ligte bestee en R195 000 aan eiendomsbelasting.” Volgens Bloom is die huis in Maart 2004 vir R11,5 miljoen gekoop vir die gebruik van die destydse premier Mbhazima Shilowa. Bloom het gesê daar is sedertdien meer as R20 miljoen aan die huis bestee. Volgens Bloom het Mayathula-Khoza aan die wetgewer gesê dat die kantoor van die premier die huis gebruik vir amptelike sake-afsprake met plaaslike sowel as internasionale gaste.